স্বাভাবিকের ৫.৩ ডিগ্রি নীচে কলকাতার তাপমাত্রা, কনকনে শীত আর কতদিন?

কলকাতা: কলকাতা সহ (Kolkata) গোটা রাজ্যে জাঁকিয়ে শীত (Winter)। বছরের শেষ দিনে কলকাতার সর্বনিম্ন তাপমাত্রা নেমেছিল ১১ ডিগ্রি সেলসিয়াসে, যা গত পাঁচ বছরের মধ্যে শীতলতম ডিসেম্বর ( December)। বুধবার শহরের সর্বোচ্চ তাপমাত্রা ছিল ২০.১ ডিগ্রি সেলসিয়াস, স্বাভাবিকের থেকে ৫.৩ ডিগ্রি কম। বৃহস্পতিবার কলকাতার সর্বনিম্ন তাপমাত্রা ১১.৬ ডিগ্রি, স্বাভাবিকের থেকে ২.৬ ডিগ্রি নীচে।

আলিপুর আবহাওয়া দফতর জানিয়েছে, আগামী কয়েকদিন রাজ্যের বিভিন্ন জেলায় ঘন কুয়াশা থাকবে। বীরভূম, পশ্চিম বর্ধমান, পূর্ব ও পশ্চিম মেদিনীপুর এবং ঝাড়গ্রামে সকালের দিকে কুয়াশার প্রভাব বেশি থাকবে। উত্তরবঙ্গের একাধিক জায়গায় দৃশ্যমানতা নেমে যেতে পারে ৫০ মিটারেরও নীচে। বছরের শুরুতে তাপমাত্রায় বড় পরিবর্তনের সম্ভাবনা নেই। তবে সপ্তাহের শেষের দিকে ২–৩ ডিগ্রি পর্যন্ত পারদ নামতে পারে।

আরও পড়ুন: কনকনে ঠান্ডায় দার্জিলিংকে টেক্কা দিচ্ছে জঙ্গলমহল

উত্তুরে হাওয়ার প্রভাবে দক্ষিণবঙ্গের জেলাগুলিতে শীত আরও তীব্র। উত্তর-পশ্চিম ভারতে পশ্চিমী ঝঞ্ঝা এবং কেরলের উপর একটি ঘূর্ণাবর্তের জেরে ঠান্ডা হাওয়া ঢুকছে রাজ্যে। শ্রীনিকেতন, সিউড়ি, আসানসোল, নদিয়া সহ একাধিক জায়গায় সর্বনিম্ন তাপমাত্রা নেমেছে ৬–৮ ডিগ্রিতে। পশ্চিমের জেলাগুলিতে তাপমাত্রা ৯–১০ ডিগ্রির মধ্যে থাকবে। কোথাও কোথাও তা বেড়ে ১২ ডিগ্রি পর্যন্ত হতে পারে।উপকূলবর্তী জেলাগুলিতে সর্বনিম্ন তাপমাত্রা থাকবে ১৩–১৬ ডিগ্রি সেলসিয়াসের মধ্যে। হাওয়া অফিস জানিয়েছে, আগামী তিন দিনে দক্ষিণবঙ্গে সর্বনিম্ন তাপমাত্রা ধীরে ধীরে ২–৩ ডিগ্রি বাড়তে পারে। তার পর কয়েকদিন আবহাওয়ায় বড় পরিবর্তনের সম্ভাবনা নেই।

উত্তরবঙ্গের আবহাওয়া

উত্তরবঙ্গে কনকনে শীত অব্যাহত। আগামী তিন দিন সর্বনিম্ন তাপমাত্রায় তেমন পরিবর্তন হবে না। তবে তার পরের চার দিনে ধীরে ধীরে পারদ কমতে পারে।
আলিপুর আবহাওয়া দফতরের পূর্বাভাস অনুযায়ী, দার্জিলিঙে শুক্রবার পর্যন্ত হালকা বৃষ্টি ও তুষারপাতের সম্ভাবনা রয়েছে। আলিপুরদুয়ার, জলপাইগুড়ি এবং কালিম্পঙেও বৃষ্টি হতে পারে। উত্তরবঙ্গের প্রায় সব জেলায় ঘন কুয়াশার সতর্কতা জারি করা হয়েছে। দৃশ্যমানতা ৫০ থেকে ১৯৯ মিটারের মধ্যে নামতে পারে।

কলকাতার পূর্বাভাস

বৃহস্পতিবার কলকাতার সর্বোচ্চ তাপমাত্রা থাকবে প্রায় ২২ ডিগ্রি সেলসিয়াস। রাতের তাপমাত্রায় আপাতত বিশেষ পরিবর্তনের সম্ভাবনা নেই।